1.התובעת הגישה תביעה קטנה כנגד הנתבעת ע"ס 4,922 ₪.
התובעת טענה בתביעתה כי ביום 9/3/15 היא נהגה ברכבה ליד הקריון בכביש שירות בדרך עכו, כאשר בכביש בוצעו עבודות ועמד בשטח עובד אחד עם פנס שכיוון את התנועה.
התובעת העידה שכל המכוניות שנסעו לפניה השתלבו בנתיב שמצד שמאל שלה וכאשר היא השתלבה, הגיח רכב הנתבעת במהירות ופגע בצדו השמאלי של רכב התובעת וגרם לו לנזקים בצד שמאל ובמראה שמאל.
התובעת צרפה לכתב התביעה שרטוט שהכינה המתאר את אופן התרחשות התאונה.
התובעת תבעה בתביעתה את נזקיה העקיפין, מאחר והנזקים ברכבה תוקנו ע"י חברת הביטוח שלה.
2.הנתבעת העידה כי באותו יום נסעה במסלול השמאלי ביותר של הכביש, מאחר והתכוונה לפנות שמאלה לביתה הנמצא בנווה גנים.
הנתבעת העידה כי תוך כדי נסיעתה במסלול השמאלי, היא שמעה בום באופן פתאומי וכי התובעת אמרה לה לאחר ארוע התאונה שהיא לא רואה שעובדים בכביש.
הנתבעת העידה שהיא לא נסעה במהירות, כי נסעו לפניה ואחריה רכבים אחרים, וטענה שהיא לא יכולה לפגוע בה, מאחר והיא נסעה בנתיב שלה שהוא הנתיב השמאלי ליד נתיב הנסיעה של המטרונית.
3.עפ"י חוו"ד של השמאי שהוגשה (מוצג נ/1) רכבה של הנתבעת נפגע בכנף הקדמי ובדלתות בצד ימין ואף נפגע הפנס הקדמי ימיני שברכבה.